JY LEES NOU Ontwerper se Greyton-huis spreek van ingeleefde sofistikasie
Deur Vicki Sleet
'n Elegante eettafel, gemaak deur die Suid-Afrikaanse kontemporêre ontwerper Gregor Jenkin, kontrasteer lieflik met die geskiedkundige detail daarrondom – van die rietplafon en ruwe houtbalke tot die gerestoureerde skuifraamvenster en handgemaakte trap van herwinde steierplanke. 'n Leiklipvloer vervolmaak die eklektiese voorkoms.
WAAR Greyton, Overberg
GROOTTE 165 m²
"Die vriendin, 'n oordragprokureur, het my oortuig dis 'n goeie kopie om reg te ruk en gou weer te verkoop. Maar toe die projek op dreef was en ek meer tyd hier deurgebring het, het ek besef dis die ideale toevlug vir myself."
Charlotte weet presies hoe om 'n geskiedkundige karakter te skep, soos met die muurpanele in die leefruimte. Dit lyk asof dit nog maar altyd hier was, maar is eintlik 'n splinternuwe toevoegsel in 'n erfenisgroen baadjie. "Ek het 10 toetspotjies probeer voor ek die regte kleur gekry het! In die potjie het die verf heeltemal verkeerd gelyk, maar ek was so siek en sat gesukkel dat ek gedink het 'laat ek tog maar probeer'; en sowaar, dit was presies wat ek gesoek het. Nou is almal mal daaroor," sê sy laggend.
Die vuurskerm was 'n gelukslag by die John Brass-skrootwerf in Kaapstad. Charlotte, 'n geswore skattejagter, vertel: "Die detail daarop is ongelooflik en dit was so billik!"
Een van Charlotte se gunsteling-elemente op die eiendom is haar tuin. "Dit was geheel en al oorgroei, maar die vorm is goed," verduidelik sy. Die vensterhortjies is ook met Plascon Time and Again geverf, net soos die panele agter die kaggel (onder).
Die bo-en-onderdeur is kenmerkend van die oorspronklike huise op Greyton en die ou leiklipvloer is sonder fieterjasies. Oorspronklike leiklip rondom die kaggel is ook net so behou. "As jy 20 jaar gelede leiklipteëls aan my voorgestel het, sou ek gesê het jy's laf – maar dis perfek vir dié huis," vertel Charlotte. Die oorspronklike rietplafon wat op bloekombalke rus is tipies van erfenishuise reg oor die Wes-Kaap. Sy het die lelike blink vernis waarmee dit bedek was, laat verwyder en vandag spog die balke weer in hul natuurlike houtkleur.
Charlotte het 'n sentrale eiland geskep met 'n ou kas van Barn & Werf in die Paarl; verweerde sagte blougroen verf skep die regte erfenis-geïnspireerde luim.
Die buffet van die vintage-spesialiste Koöperasie Stories in Simondium naby die Paarl toon tekens van jare se gebruik.
Hierdie nis waar die stoof nou staan, het waarskynlik vroeër jare 'n houtstoof gehuisves. "Daar was nie 'n stoof in die huis toe ek dit gekoop het nie," sê Charlotte.
Waardig en eg
Greyton, net twee uur se ry van Kaapstad, is jou tipiese plattelandse dorpie. "Almal is vriendelik en ken mekaar op die naam," sê Charlotte, wat 'n jaar daaraan gewy het om lewe te blaas in wat voorheen 'n taamlik karakterlose ruimte was.
Vandag spog die huis met twee verdiepings, drie en suite-slaapkamers en 'n kothuis in die tuin. "Toe ek die plek die eerste keer sien, was dit letterlik 'n hok met een vertrek as slaapkamer, 'n piepklein vertrekkie langsaan, een badkamer en 'n leefruimte. Die hele solderruimte was onbenut. Dit het my amper 'n jaar geneem om die huis te kry soos dit nou is."
Charlotte het voorheen op groot reklameproduksiestelle gewerk waar sy slim planne moes bedink ten einde die regte voorkoms en gevoel volgens die kliënt se vereistes te skep. Hier kon sy nou dié ervaring in haar eie ruimte toepas.
"Ek wou hê die trap moes lyk asof dit al 100 jaar daar is. Ek het nuwe steierplanke op Gumtree gekoop en daarna by bouers reg oor Kaapstad verruil vir hulle ou, verslete planke. Daarmee het my wonderlike skrynwerker 'n trap gebou wat die nuwe vertrekke in die solder met die onderste vlak verbind."
Dié soort vindingrykheid het daartoe bygedra dat Charlotte 'n landelike kothuis kon ontwerp wat absoluut spreek van waardigheid en egtheid. "Ek is dol oor hoe die huis my passie vir herwinde artikels weerspieël. Ek glo regtig dat 'n mens 'n wonderlike atmosfeer kan oproep met geskiedkundige elemente," sê sy.
Die koffietafel is iets wat Charlotte nuwe nut gegee het in samewerking met een van haar gunsteling-verskaffers, Onsite Gallery. "Dis 'n ou kruiwa waarop hulle 'n glasblad gesit het. Ek is mal daaroor!" Die eenvoudige linne waarmee die opsitbankie oorgetrek is, beklemtoon sy elegante lyne. "Die oorspronklike perdehaar-opstopsel het my die horries gegee. Toe trek ek alles uit."
Charlotte versamel vintage-portrette en sy sê die trap het die perfekte geleentheid vir 'n galerymuur geskep. Danksy die ou, verslete steierplanke wat vir die trap gebruik is, lyk dit asof dit al jare hier is.
Hierdie voorheen onbenutte ruimte is omskep in 'n heerlike leeskamer waar gaste op hulle gemak kan agteroorsit. Die plakpaper met 'n Delft-ontwerp is van Cara Saven Wall Design. "Is dit nie pragtig nie! Aanvanklik was dié hoekie net 'n neersitplek, maar toe die plakpapier eers geïnstalleer is, het dit die wonderlikste klein toevlug geword," sê Charlotte. Strooikussings en 'n mengelmoes van glansryke materiaal en juweelkleure dra by tot 'n gevoel van weelde, terwyl die ingeleefde dagbed "jou voete op die grond hou".
Ek hou van oud en nuut. Maar waarvoor ek die liefste is, is enigiets met'n geskiedenis enwat'n vervloë leefwyse oproep. – Charlotte
Die slaapkamer op die grondvloer is ryk aan atmosfeer en herwinde verrassings. So is dele van twee landelike enkelbedjies uit Pole byvoorbeeld vir die kopstuk gebruik. "Ons het hulle aanmekaargesweis om 'n koningin-grootte te skep." Die lieflike plakpapier skep 'n tikkie drama – Charlotte het dit in Engeland gekoop nog voor sy die huis gehad het.
'n Vloer van ingebrande patroonteëls uit Viëtnam anker die gastebadkamer; dié teëls het oorgebly ná 'n projek wat Charlotte by haar huis in Kaapstad onderneem het. Die wasbak is op 'n vintage-tafeltjie met 'n marmerblad gemonteer.
Hierdie muurkas kom van Onsite Gallery. "Ek dink dis van Belgiese oorsprong en ek is mal oor die blou skakering," sê Charlotte.
Charlotte het die teëls agter hierdie wasbak uit Viëtnam ingevoer. Wasbak van John Brass Salvage Yard
Die wasbak se blad rus op sierlike stutte van outydse broekieskant, terwyl 'n trendy swart staalraam-storthokkie die vertrek in die 21ste eeu tuisbring.
Charlotte se voorliefde vir oud saam met nuut kom veral tot sy reg in dié badkamer. Danksy 'n leksel Plascon Time and Again-verf pas die pootjiesbad perfek by die ander vintage-elemente, soos die verbleikte Persiese mat.
Twee slaapkamers is in die dakruimte ingerig, elkeen met sy eie kompakte badkamer en getooi in aantreklike skakerings en teksture. Kontrasterende monochroom kleure teen die plafon skep 'n dramatiese effek wat versag word deur herwinde en antieke meubels.